Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2022/C 75/06)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Grignolino del Monferrato Casalese”

PDO-IT-A1187-AM02

Datum obavijesti: 22. studenoga 2021..

OPIS I RAZLOZI ODOBRENE IZMJENE

1. Dodavanje izraza Riserva, Vigna i Riserva Vigna

Opis:

Izrazi Riserva, Vigna i Riserva Vigna dodani su za vrstu proizvoda „Grignolino del Monferrato Casalese” Rosso [crno], koja je već uključena.

Razlozi:

Izraz Riserva dodan je kako bi se osvježila ta oznaka izvornosti tako da se istakne „rafinirana i zrela” verzija vina koja je u prošlosti imala izvrstan ugled. Osim toga, u analizi su do izražaja došli bogata struktura te sorte i njezin potencijal za odležavanje.

Dijelovi na koje izmjena utječe: svi članci specifikacije proizvoda; odjeljci „Opis vina”, „Najveći prinosi” i „Povezanost sa zemljopisnim područjem” jedinstvenog dokumenta.

2. Izmjena mješavine sorti

Opis:

Odredba je promijenjena iz „Grignolino: najmanje 90 %; Freisa: najviše 10 %” u „Grignolino: najmanje 95 %; Freisa i Barbera, same ili u kombinaciji: najviše 5 %”.

Razlozi:

Već je nekoliko godina standardna praksa da se u vinogradima uzgaja samo jedna sorta vinove loze. Taj trend vrijedi i za sortu Grignolino, koja čini 100 % vinove loze u gotovo svim vinogradima. Međutim, zbog učestalosti bolesti kao što su apopleksija i zlatna žutica vinove loze, koje svake godine uzrokuju ugibanje dijela biljaka, u vinogradima se može nalaziti mali udio sorti Barbera i/ili Freisa, koje ukupno ne smiju činiti više od 5 %, jer se one mogu bolje nositi s odraslim biljkama, ali prvenstveno zato što su primjerene za miješanje s grožđem sorte Grignolino u proizvodnji vina.

Dijelovi na koje izmjena utječe: članak 2. specifikacije proizvoda; odjeljak „Povezanost sa zemljopisnim područjem” jedinstvenog dokumenta.

3. Promjena područja proizvodnje

Opis:

Područje proizvodnje malo je prošireno jer je općina Cuccaro Monferrato spojena s drugom općinom te je promijenila ime u Lu e Cuccaro Monferrato.

Razlozi:

S učinkom od 1. veljače 2019. općine Lu Monferrato i Cuccaro Monferrato spojene su u jednu općinu pod imenom Lu e Cuccaro Monferrato.

Čini se da nije bilo opravdanog razloga da se općinu Lu Monferrato, smještenu na jugoistočnim granicama područja, ne uključi u područje proizvodnje DOC-a kad se ono određivalo 1974., s obzirom na to da područje koje ona zauzima graniči s ostatkom područja, ali je i isto u svim aspektima: geomorfološkim, litološkim i klimatskim. Grožđe sorte Grignolino i vina tradicionalno se proizvode u općini Lu Monferrato i to uvjerljivo potkrepljuju povijesni podaci. Stoga je odlučeno da će se koristiti ime nove općine kako bi se nadoknadilo izostavljanje općine Lu Monferrato iz prethodne verzije specifikacije proizvoda. Riječ je o malom području čija su svojstva tla slična svojstvima područja proizvodnje.

Dijelovi na koje izmjena utječe: članak 3. specifikacije proizvoda; odjeljak „Razgraničeno zemljopisno područje” jedinstvenog dokumenta.

4. Revizija i provedba odredbi o prinosima i najmanjoj prirodnoj volumnoj alkoholnoj jakosti

Opis:

Revidirane su vrijednosti za prinos i najmanju prirodnu volumnu alkoholnu jakost za Grignolino del Monferrato Casalese.

Razlozi:

Nakon razmatranja podataka o proizvodnji i analiza proizvoda za proteklih pet godina izmjena se smatra nužnom jer se moraju uzeti u obzir i promjene u vremenskim uvjetima koje uzrokuju prirodno povećanje sadržaja šećera. Vrlo je nizak i prinos grožđa po hektaru, a kombinacija prinosa po hektaru i prinosa proizvodnje znači da Grignolino del Monferrato Casalese daje 4 500 litara vina po hektaru, što je uvjerljivo najmanja vrijednost u Pijemontu (Piemonte) i ne odražava stvarne uvjete proizvodnje. S obzirom na to da, unatoč ostalim čimbenicima, tla područja Monferrato Casalese nemaju problema s nedostatkom vode zbog višeg udjela mulja i gline, stvarna proizvodnja po hektaru i omjer prinosa grožđa i količine proizvedenog vina nipošto ne smiju biti manji od vrijednosti predloženih izmjenom specifikacije pa se stoga i predlaže prilagodba.

Dijelovi na koje izmjena utječe: članak 4. specifikacije proizvoda; odjeljak „Enološki postupci – Najveći prinosi” jedinstvenog dokumenta.

5. Standardi uzgoja vinove loze i proizvodnje vina

Opis:

Detaljnije su određeni uvjeti uzgoja u vinogradima (tlo, položaj, izloženost, gustoća sadnje, sustavi za uzgoj i načini obrezivanja).

Razlozi:

Revidiran je način na koji je cijela specifikacija organizirana kako bi se bolje uskladila s načinom izrade novih specifikacija. Nije izmijenjeno ništa što je već navedeno u izvornoj verziji. Standardi proizvodnje vina propisani su i za nove vrste, a postojeći standardi bolje su organizirani.

Dijelovi na koje izmjena utječe: članci 4. i 5. specifikacije proizvoda.

6. Proširenje područja proizvodnje, prerade i odležavanja vina

Opis:

Područje proizvodnje, prerade i odležavanja vina prošireno je tako da se uključe sljedeće općine u pokrajini Asti: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato i Robella d’Asti.

Razlozi:

Područje Basso Monferrato (Donji Monferrato) obuhvaća sjeverni dio sadašnjih pokrajina Alessandria i Asti te se može smatrati homogenim područjem. Pokrajina Alessandria prije se sastojala od velikog dijela općina sjeverno od pokrajine Asti, do 1935. kad je kraljevskim dekretom uspostavljena pokrajina Asti (dijeceza Casale Monferrato i dalje uključuje područje pokrajine Asti koje čini Basso Monferrato). Time je homogena zona zapravo podijeljena na dva dijela upravnom granicom, zbog čega gospodarstva vode poslovanje iz općina u pokrajini Asti, dok se vinogradi nalaze u pokrajini Alessandria ili obrnuto te su zbog toga zapravo primorana koristiti odgovarajuća imena. Svrha je te izmjene u područje proizvodnje vina uključiti skupinu općina iz pokrajine Asti kako bi se gospodarstvima koja se nalaze iza granice pokrajine Alessandria omogućilo da proizvode vino od grožđa proizvedenog na području proizvodnje.

Dijelovi na koje izmjena utječe: članak 5. specifikacije proizvoda; odjeljak „Dodatni uvjeti” jedinstvenog dokumenta.

7. Izmjena svojstava pri konzumaciji vina „Grignolino del Monferrato Casalese”

Opis:

Izmijenjena su svojstva pri konzumaciji za vrstu „Grignolino del Monferrato Casalese” i dodani su opisi za nove vrste Riserva i Vigna.

Razlozi:

Analiza vina u proteklih pet godina pokazala je da su nužne promjene parametara za stavljanje u promet, a posebno povećanje najmanje ukupne volumne alkoholne jakosti s 11,00 % na 12,00 % i smanjenje najmanje ukupne kiselosti s 5,5 g/l na 4,5 g/l. Neki parametri stroži su za vrste Riserva i Vigna.

Dijelovi na koje izmjena utječe: članak 6. specifikacije proizvoda; odjeljak „Opis vina” jedinstvenog dokumenta.

8. Pakiranje i označivanje

Opis:

Utvrđene su neke odredbe o označivanju te su dodane metode pakiranja i sustavi za pečaćenje.

Razlozi:

Odredbe o pakiranju nedostajale su u prethodnoj verziji specifikacije proizvoda. One su sad sastavljene i uključene u ovu izmjenu.

Dijelovi na koje izmjena utječe: članak 7. specifikacije.

9. Povezanost sa zemljopisnim područjem

Opis:

Ažuriran je članak o povezanosti sa zemljopisnim područjem.

Razlozi:

Revidiran je stavak na temelju uvedene izmjene.

Dijelovi na koje izmjena utječe: članak 8. specifikacije proizvoda; odjeljak „Povezanost sa zemljopisnim područjem” jedinstvenog dokumenta.

10. Ažuriranje članka o inspekcijskom tijelu

Opis:

Ažuriran je članak o inspekcijskom tijelu.

Razlozi:

Prilagođena su neka pravna upućivanja.

Dijelovi na koje izmjena utječe: članak 10. specifikacije.

JEDINSTVENI DOKUMENT

1. Naziv proizvoda

Grignolino del Monferrato Casalese

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

1. Grignolino del Monferrato Casalese

SAŽET TEKSTUALNI OPIS

Vino s oznakom Grignolino del Monferrato Casalese je crno vino koje se dobiva vinifikacijom grožđa Grignolino. Ta je sorta autohtona na području Monferrato Casalese, gdje je pronašla savršeno stanište za najbolji razvoj svojih svojstava. Vino je rubin-crvene boje različitog intenziteta, a obično naginje prema narančastoj. Nježnog je mirisa te suhog, lagano taninskog i ugodno gorkog okusa, a u ustima ostavlja karakterističan okus.

Najmanja ukupna volumna alkoholna jakost: 12,00 %

Najmanja količina suhog ekstrakta bez šećera: 18,00 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

2. Grignolino del Monferrato Casalese Riserva

SAŽET TEKSTUALNI OPIS

Vino je rubin crvene do granatno crvene boje, a obično naginje prema narančastoj. Njegov prepoznatljiv i nježan miris ima pikantne note. Na nepcu je suhog, lagano taninskog i ugodno gorkog okusa, a u ustima ostavlja karakterističan okus.

Najmanja ukupna volumna alkoholna jakost: 12,50 %

Najmanja količina suhog ekstrakta bez šećera: 22,00 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. ENOLOŠKI POSTUPCI

5.1. Posebni enološki postupci

—

5.2. Najveći prinosi:

1. Grignolino del Monferrato Casalese

8 000 kilograma grožđa po hektaru

6. Razgraničeno zemljopisno područje

Područje proizvodnje grožđa koje se može koristiti za proizvodnju vina sa ZOI-jem „Grignolino del Monferrato Casalese” obuhvaća sljedeće općine pokrajine Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (bez dijela na lijevoj obali rijeke Po), Castelletto Merli, Cella Monte, Cereseto, Cerrina Monferrato, Coniolo (bez dijela na lijevoj obali rijeke Po), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati i Villamiroglio.

7. Glavne sorte vinove loze

Barbera N.

Freisa N.

Grignolino N.

8. Opis povezanosti

8.1. DOC Grignolino del Monferrato Casalese

Monferrato Casalese, poznat i kao Basso Monferrato (Donji Monferrato), brdovito je područje na nadmorskoj visini od 120 do 350 metara, na kojem se proizvodi vino s tom oznakom izvornosti. Alpe (udaljene približno 130 km) i more (udaljeno približno 90 km) utječu na klimu Monferrata i čine to područje idealnim za uzgoj vinove loze. Tla u Monferratu i osnovne stijene od kojih su nastala potječu od morskog sedimenta s različitih dubina. Uz Grignolino, mješavina sorti može sadržavati i grožđe Freisa i/ili Barbera (do 5 %).

Svojstva tla, a time i vina s tom oznakom, povezana su s tom alkalnom vapnenačkom matricom, koja je poprilično siromašna hranjivim tvarima. Vino ima bogate voćne note, koje su posljedica tog posebnog terroira.

8.2. DOC Grignolino del Monferrato Casalese Riserva

Monferrato Casalese, poznat i kao Basso Monferrato (Donji Monferrato), brdovito je područje na nadmorskoj visini od 120 do 350 metara, na kojem se proizvodi vino s tom oznakom izvornosti. Alpe (udaljene približno 130 km) i more (udaljeno približno 90 km) utječu na klimu Monferrata i čine to područje idealnim za uzgoj vinove loze. Uz Grignolino, mješavina sorti može sadržavati i grožđe Freisa i/ili Barbera (do 5 %). Grignolino se može definirati kao autohtona sorta Monferrata par excellence. Dokumenti iz davne 1248. svjedoče o prisutnosti i značajnosti te sorte za to područje. Vinogradari iz Monferrata tijekom stoljeća su uvijek odabirali najbolje lokacije i najprimjerenija tla za uzgoj vinove loze Grignolino.

Svojstva tla, a stoga i vina s tom oznakom, povezana su s alkalnom vapnenačkom matricom tla u Monferratu, koja je poprilično siromašna hranjivim tvarima. Kod vina Riserva voćne note karakteristične za specifični terroir pojačavaju se odležavanjem.

Do 70-ih godina 20. stoljeća vina s tom oznakom izvornosti proizvodila su se od sorte Grignolino i odležavala bi približno četiri godine, a bila su namijenjena odanoj bazi sofisticiranih potrošača. Tek su se nakon toga počela proizvoditi mlađa i svježija vina radi prilagodbe tržišnim zahtjevima. Dodavanjem vrste Riserva sad je obnovljena povezanost s tradicijom proizvodnje, kao i mogućnost poboljšanja organoleptičkih svojstava, što se može postići samo odležavanjem.

9. Glavni dodatni uvjeti (pakiranje, označivanje, ostali zahtjevi)

Odstupanje od proizvodnje na razgraničenom zemljopisnom području

Pravni okvir:

Zakonodavstvo EU-a

Vrsta dodatnog uvjeta:

Odstupanje od proizvodnje na razgraničenom zemljopisnom području

Opis uvjeta:

Postupci proizvodnje vina, prerade i odležavanja za vina sa ZOI-jem Grignolino del Monferrato Casalese moraju se obavljati na upravnom području općina unutar razgraničenog zemljopisnog područja. Međutim, ti postupci mogu se obaviti bilo gdje u pokrajini Alessandria i u općinama Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato i Robella d’Asti u pokrajini Asti.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) SL L 9, 11.1.2019., str. 2.